stanford-oval/wikipedia huggingface dataset:
אליהו גלעזר
קורות חיים > פעילות ציבורית

בשנת 1929 הצטרף לבית"ר דנציג ובשנת 1931 התמנה לנציב בית"ר דנציג. פעילותו הראשונה בארגון העפלה לישראל הייתה ב-1932 כאשר ארגן בדנציג קבוצה של 10 בית"רים שעלו לארץ דרך לבנון. קבוצה נוספת שארגן, הפעם של 30 בית"רים, נעצרה בנמל בירות והוחזרה לאירופה. בשנת 1934 נתמנה לנציב בית"ר בלטביה ובאסטוניה ונציג שלטון בית"ר בארצות הבלטיות ובארצות סקנדינביה. בשנת 1935 התמנה כנציב בית"ר ליטא ומזכיר הצה"ר (ברית הציונים הרוויזיוניסטים).
בשנת 1937 התמנה כנציב בית"ר צ'כוסלובקיה ופעל לארגון ספינות העפלת "אף על פי" ממשרד בפראג. בשנה זו, בעת כינוס הצה"ר בפראג, הכריז שבית"ר מחזירה את 8 הסרטיפיקטים (אישורי כניסה לישראל המנדטורית) אשר הוקצו לצה"ר על ידי ההסתדרות הציונית ובמקומם יעפילו 800 בית"רים בדרכים אחרות. בשנים 1938–1939 פעל במרכז אירופה לארגון ספינות העפלה. עקב מרצו, הצלחתו ומסירותו, נשלח, תחת כסות תעודת עיתונאי ליטאי, על ידי הנהגת בית"ר בלונדון בראשותו של זאב ז'בוטינסקי, לפתרון בעיות בסניפים ולהקמת סניפים חדשים בכל רחבי אירופה. ב-1939, לאחר פלישת הנאצים לצ'כוסלובקיה, עבר לפריז בתור נציג שלטון בית"ר בארצות הדוברות צרפתית ומשם ניהל את מבצעי העלייה מארצות מרכז אירופה ומערבה. בשנת 1940, כחודש לאחר פלישת הנאצים לצרפת, נמלט מצרפת ועלה לארץ באניית המעפילים סקאריה שהפליגה מרומניה והיה נציג בית"ר במפקדת האנייה. בהגיעם לארץ ישראל נכלא יחד עם 1,600 מן המעפילים למשך כשישה חודשים במחנה המעצר בעתלית, שם ניהל את חיי המעפילים במחנה.
בישראל היה מ"מ הנציב ונציב בית"ר בפועל, כאשר פורמלית דוד רזיאל היה הנציב בנוסף לתפקידו כמפקד האצ"ל. לאחר נפילתו של דוד רזיאל ב-1941 היה אליהו גלעזר אחד מ-4 חברי מפקדת האצ"ל עד למינויו של יעקב מרידור כמפקד.
ביולי 1942 התנדב לחטיבה הארץ ישראלית של הצבא הבריטי (החל מספטמבר 1944 הבריגדה היהודית), שירת בגדוד השני ונלחם בחזית איטליה. בנובמבר 1943 השתתף במאבק על הסמל בו 69 חיילים מישראל דרשו סמל עברי במקום הכיתוב "פלשתינה (א"י)" ונדונו לחודשיים מאסר עם עבודת פרך. לבסוף הסכימו הבריטים ביולי 1944 בהוראת צ'רצ'יל (ההכרזה בספטמבר) להכניס את הגדודים למסגרת של בריגדה יהודית עם סמל ייחודי המכיל מגן דוד זהוב על רקע שני פסים כחולים והכיתוב חי"ל (חטיבה יהודית לוחמת). בתום המלחמה עסק, במסגרת הבריגדה שטרם פורקה, באיסוף ניצולי המחנות והעלאתם לארץ, עד לשחרורו ביולי 1946.
למרות תמיכתו בתנועת החרות לא עסק לאחר קום המדינה בפעילות פוליטית גלויה. מאחורי הקלעים גויס כמפשר בסכסוך הפוליטי בין מנחם בגין לשמואל תמיר, סכסוך שהביא בסופו של דבר לפרישת תמיר ויסוד מפלגת "המרכז החופשי" על ידו.
בשנת 1955 הקים ביחד עם 6 רוויזיוניסטים את המסדר ע"ש זאב ז'בוטינסקי וכיהן כנגידו הראשון.
פרסם מאמרים בבטאון המסדר "האומה" ובעיתונים "חרות" בטאון תנועת החרות בראשות מנחם בגין, ולאחר מכן "מעריב".
כאופטיקאי ואחר כך כאופטומטריסט פעל לרגולציה של מקצועות אלה והיה פעיל באיגוד האופטיקאים ואחר כך באיגוד האופטומטריסטים והאופטיקאים.
קורות חיים > רשימת אוניות העפלת אף-על-פי אותן ארגן או לקח חלק נכבד בארגונן

קאטינה - 1939, 850 עולים. במהלך הפלגתה קלטה את 775 עולי ג'פו ב' שעלתה על שרטון
פאריטה – 1939, 850 עולים
נעמי יוליה - 1939, 1210 עולים
סקריה – 1940, 2350 עולים.
תמונות
מספריו

בטרם זרחה השמש בשרות תנועת ז'בוטינסקי, אליהו גלעזר 1984
הוקרה

בשנת 1985 קיבל את פרס ז'בוטינסקי על ספרו האוטוביוגרפי "בטרם זרחה השמש".
בשנת 2022 נקרא רחוב על שמו בתל אביב, באזור דרום העיר, ליד רחוב האצ"ל.
מכתב ראש בית"ר לאליהו כנציב צ'כוסלובקיה, הכולל הוקרה בסופו. העתק בשחור לבן. הכיתוב בצבע כולל השם זאב ז'בוטיסקי אינו במקור. (המקור במכון ז'בוטינסקי סימול א2/28/2/1)
כחייל בצבא הבריטי
לשכת בית האבן

לשכת בית האבן הייתה לשכה בצפון מזרח הבירה שבהר הבית, בה היה שוהה הכהן השורף את הפרה האדומה שבעת ימים קודם שריפתה.
שם הלשכה

על פי התלמוד הלשכה נקראה כך משום ”שכל מעשיה בכלי גללים בכלי אבנים ובכלי אדמה”, הטעם לשימוש בכלים אלו שאינם מקבלים טומאה, היה החמרה בדיני הפרה על מנת שלא יבואו לזלזל בה משום שנעשתה על ידי "טבול יום", דבר שהצדוקים החמירו בו.
 לדברי התוספות החמרה זו נהגה רק במהלך שבעת הימים הקודמים לשריפת הפרה, אך בשאר הזמן היו משתמשים בכלים רגילים, אף לצורכי הפרה.
מיקום הלשכה

על פי המשנה (מסכת פרה, פרק ג', משנה א') הלשכה הייתה ממוקמת ”עַל פְּנֵי הַבִּירָה, צָפוֹנָה מִזְרָחָה.” במשמעות המונח "בירה" נחלקו האמוראים, לדעתו של ריש לקיש זהו כינוי לכל הר הבית, ואילו לדעת רבי יוחנן מדובר במתחם מסוים בהר הבית שנקרא כך.
לדברי התוספות הלשכה הייתה ממוקמת מחוץ לעזרה, אות לכך שמעשי הפרה אינם נעשים בקודש, אך לדברי רש"י והרמב"ם הלשכה אכן הייתה ממוקמת בעזרה.
טעם מיקומה הצפוני-מזרחי של הלשכה התפרש בתלמוד שהוא לסימן היכר לכך שמעשי הפרה נעשים למזרחו של המקדש, ולכך שהיא נקראת "חטאת" וקורבן חטאת רגיל, הקרב במקדש, שחיטתו בצפון המזבח.
חיובה במזוזה

בתלמוד הובאה ברייתא האומרת כי הלשכה היחידה החייבת במזוזה במקדש היא לשכת פרהדרין, מפני ששם היה דר הכהן הגדול בשבעת הימים שלפני יום הכיפורים, הראשונים התקשו מדוע לא נאמר בברייתא שאף לשכת בית האבן חייבת, על כך תירצו שלא נידונו בברייתא אלא הלשכות שבעזרה (ולפי תירוץ זה הלשכה אכן חייבת), או שכיון שאין בה שימוש קבוע אלא "אחת לכמה שנים", אינה נחשבת דירה, ופטורה מן המזוזה.
הערות שוליים

↑  משנה, מסכת פרה, פרק ג', משנה א'
↑  תלמוד בבלי, מסכת יומא, דף ב', עמוד א'
↑  תוספות, מסכת יומא, דף ב', עמוד א', ד"ה שכל
↑  תלמוד בבלי, מסכת יומא, דף ב', עמוד א'
↑  תוספות, מסכת יומא, דף ב', עמוד א', ד"ה ומאי שנא, וכן אחד התירוצים בתוספות, מסכת יומא, דף י', עמוד א', ד"ה חוץ
↑  רש"י, מסכת יומא, דף ב', עמוד א', ד"ה צפונה
↑  משנה תורה לרמב"ם, הלכות פרה אדומה, פרק ב', הלכה א'
↑  תלמוד בבלי, מסכת יומא, דף ב', עמוד א'
↑  תלמוד בבלי, מסכת יומא, דף י', עמוד א'
↑  התירוץ השני בתוספות, מסכת יומא, דף י', עמוד א', ד"ה חוץ
אלאדין (מחזמר, 2011)

| --- | --- |

כרזת המחזמר
 מילות השירים:  הווארד אשמן טים רייס צ'אד בגוולין
 מבוסס על:  סרט הקולנוע "אלאדין"
 ליברטיסט:  צ'אד בגוולין
 מוזיקה:  אלן מנקן 
 מקום ההתרחשות:  אגרבא (עיר בדיונית במזרח התיכון)
 מדינה:  ארצות הברית
 סוגה:  מחזמר
 הצגת בכורה:  7 ביולי 2011 (סיאטל) 20 במרץ 2014 (ברודוויי)
 מספר מערכות:  2
 שפה:  אנגלית 
 פרסים:  זוכה פרס טוני
 aladdinthemusical.com
 
אלאדין (באנגלית: Aladdin) הוא מחזמר המבוסס על סרט האנימציה של דיסני משנת 1992 באותו השם עם מוזיקה והלחן של אלן מנקן למילים של הווארד אשמן, טים רייס וצ'אד בגוולין. בגוולין גם כתב את הליברית. המחזמר כולל שלושה שירים שנכתבו במקור לסרט הקולנוע, אך בסופו של דבר לא נעשה בהם שימוש, וכן ארבעה שירים חדשים שנכתבו על ידי מנקן ובגאולין. עלילת המחזמר מתארת את הסיפור המוכר על צעיר עני המגלה שדון במנורה ומשתמש במשאלותיו להינשא לנסיכה שהוא אוהב ולסכל את מזימותיו של וזיר גדול והרשע של הסולטאן. העלילה מתרחשת בעיר הדמיונית אגרבא, "הנמצאת" במזרח התיכון.
המחזמר הוצג לראשונה בתיאטרון השדרה החמישית בסיאטל בשנת 2011. לאחר מספר הפקות מקומיות ובינלאומיות בשנת 2012, המחזמר הועלה לתקופת הרצה בטורונטו בשנת 2013. הוא עלה לראשונה בברודוויי בתיאטרון ניו-אמסטרדם ב-20 במרץ 2014, זכה לביקורות חיוביות בעיקר והיה מועמד לחמישה פרסי טוני.
היסטוריית הפקות > ארצות הברית

בנובמבר 2010, אלן מנקן אישר כי החלו עבודות על עיבוד מוזיקלי של הסרט למחזמר על פי מחזה מאת צ'אד בגוולין. המחזמר הוצג לראשונה בסיאטל, וושינגטון, ב-5th Avenue Theatre בין ה-7 ל-31 ביולי 2011.‏ ג'ונתן פרימן, שדיבב את דמותו של ג'אפר בסרט, גילם את הדמות הזו גם בעיבוד התיאטרוני. אדם ג'ייקובס וקורטני ריד גילמו את אלאדין ואת הנסיכה יסמין, למרות שהדמויות הן ממוצא מזרח תיכוני. צוות השחקנים כלל גם את ג'יימס מונרו איגלאהרט בתפקיד הג'יני; קליפטון דייוויס בתפקיד הסולטאן; דון דאריל ריברה בתפקיד יאגו; ואת דמויותהם של עומאר, קאסים ובאבקק, שלוש דמויות שנוצרו במקור עבור סרט הקולנוע אך בסופו של דבר לא נכללו בו, גילמו אנדרו קינן-בולגר, בריאן גונזלס וברנדון או'ניל, בהתאמה. מדיניות הליהוק של דיסני, על פיה אין חשיבות לאתניות בתהליך הליהוק, עוררה מחלוקת ציבורית, שכן עמותת ADC (ארגון למניעת אפליית ערבים אמריקאים) קיבלה תלונות רבות של שחקנים ממוצא מזרח תיכוני. מנכ"ל ארגון זכויות המיעוטים האמריקני גם הפנה את תשומת לבו להחמצת ההזדמנות של ההפקה להציג מיעוט אתני חסר ייצוג בברודוויי. הבמאית והכוריאוגרפית של ההצגה הייתה קייסי ניקולאו.
ב-2012, הפקה של המחזמר הועלתה ב-Tuacahn Amphitheatre שבאירווינג, יוטה, מיוני ועד לאוקטובר 2012, וביולי 2012 ב-The Muny שבסנט לואיס, מיזורי.
הצגות ההרצה של המחזמר, טרם עלייתו בברודוויי, נערכו ב-Ed Mirvish Theatre שבטורונטו, קנדה, מנובמבר 2013 עד ינואר 2014.‏קייסי ניקולאו הייתה הבמאית והכוריאוגרפית גם של הפקה זו, עם מחזה ומילות שירים נוספים שנכתבו על ידי צ'אד בגוולין, עיצוב תפאורה על ידי בוב קראולי ועיצוב תלבושות על ידי גרג בארנס.‏
הצגות הרצה של המחזמר בברודוויי החלו ב-26 בפברואר 2014, כאשר ערב הבכורה הרשמי נערך ב-20 במרץ 2014, ב-New Amsterdam Theatre, במקומו של המחזמר "מרי פופינס". ההצגה הייתה מועמדת לחמישה פרסי טוני, וזכתה באחד - פרס טוני עבור השחקן הטוב ביותר במחזמר, שהוענק לג'יימס מונרו איגלהארט. אלבום הקלטת שירי המחזמר בביצוע צוות השחקנים המקורי של ברודוויי היה מועמד לפרס גראמי עבור אלבום הקלטת המחזמר הטוב ביותר.
סיבוב הופעות בצפון אמריקה תוכנן לצאת לדרך עם הופעה בשיקגו, אילינוי מה-11 באפריל ועד ל-2 ביולי 2017.‏
היסטוריית הפקות > לונדון

הפקה של הווסט אנד עלתה ב-2016 ב-Prince Edward Theatre בלונדון, במקום המחזמר "מיס סייגון". בחודש יולי 2015, חברת וולט דיסני וטים רייס הודיעו רשמית כי המחזמר צפוי לעלות בקיץ של 2016 בוסט אנד, וכי אודישנים יתקיים מאוגוסט עד ספטמבר 2015.‏ באוקטובר 2015, הוכרז כי ערב הבכורה הרשמי של המחזמר יהיה ב-9 ביוני 2016, עם הצגות הרצה החל מה-27 במאי, עם טרבור דיון ניקולס בתפקיד הג'יני. בסופו של דבר, ערב הבכורה הרשמי נדחה ל-15 ביוני 2016.‏ בחודש נובמבר 2015 פורסמו שמות כל השחקנים: דין ג'ון וילסון יגלם את התפקיד של אלאדין לצד ג'ייד איוון כיסמין. דון גאלאגהר לוהק לתפקיד ג'אפר, פיטר האו לתפקיד יאגו, אירווין איקבאל לתפקיד הסולטאן, עם נתן אמזי, סטיבן רחמן-יוז וראצ'יד סברירי כבאבקק, קאסים ועומאר, בהתאמה. כפי שפורסם קודם לכן, טרבור דיון ניקולס יגלם את הג'יני, בהופעת הבכורה שלו על במות לונדון. את האפקטים המיוחדים יצר ג'ים שטיינמאייר, אמן אשליות שעבד בעבר עם דייוויד קופרפילד.
בשנת 2019 הוכרז כי ההפקה תסיים את הופעותיה ב-24 באוגוסט 2019, על מנת לפנות מקום לגרסה מחודשת של המחזמר "מרי פופינס" שהוצג לפני כן באותו התיאטרון.
לכבוד סיום ההרצה של המחזמר, השחקנית קורטני ריד, שגילמה את הנסיכה יסמין בהפקה המקורית בברודוויי, החליפה את ג'ייד איוון בוסט אנד.
היסטוריית הפקות > הפקות בינלאומיות

בשנת 2012, המחזמר הועלה במנילה, הפיליפינים, ב-Meralco Theater. הבמאים של הפקה זו היו בובי גרסיה וצ'ארי ארספאוצ'אגה, וכיכבו בה טום רודריגז כאלאדין ואייזה סגרה בתפקיד הג'יני. המחזמר הוצג בספרדית בבוגוטה, קולומביה, בשנת 2013.‏ גרסאות מקומיות של המחזמר הועלו גם ביפן ובגרמניה בשנת 2015, ובאוסטרליה בשנת 2016‏.‏
עלילה > מערכה ראשונה

הג'יני מברך את הקהל אל העיר המזרח-תיכונית אגרבא ("Arabian Nights"), אשר ברחובותיה הבחור הצעיר אלאדין מבלה את ימיו בגנבת מזון מהרוכלים, יחד עם שלושת חבריו הטובים, קאסים, עומר ובבקק ("One Jump Ahead"). אלאדין מבטא את חלומותיו להראות לעולם שהוא יותר מסתם ילד רחוב, וחש בושה בהיותו גנב, לאחר שנשבע שלא לגנוב שוב לאחר מות אמו. ("Proud of Your Boy").
בינתיים, בארמון של אגרבא, הנסיכה יסמין ננזפת על ידי אביה, הסולטאן, על סירובה להינשא למחזר נוסף. הסולטאן דורש שיסמין תתחתן עם נסיך אציל לפני יום ההולדת שלה, שחל בעוד שלושה ימים בלבד. יסמין מקוננת על מצבה בפני המשרתות שלה ("These Palace Walls"). חדשות אלו מטרידות את ג'אפר, הוזיר הגדול של הסולטאן, שזומם לגזול את כתר המלוכה לעצמו. יחד עם עוזרו, יאגו, הם מחפשים דרך להיכנס למערת קסמים מסתורית בלב המדבר, בה אמור להיות שמור כוח עצום. הכניסה למערה מתאפשרת רק למי שימצא ראוי לכך - "יהלום בלתי מלוטש". ג'אפר מגלה שאותו אחד ראוי הוא אלאדין, ויוצא לחפש אחריו.
בעודם מבדרים את המקומיים ("Babkak, Omar, Aladdin, Kassim"), אלדין מתנגש ביסמין, שהתחפשה לאדם פשוט, על מנת לחוות את החיים מחוץ לארמון. לאלאדין אין מושג מי היא, והוא מיד מתאהב בה. הוא לוקח את יסמין למקום המחבוא שלו, שם כל אחד מהם מגלה כי האחר אומלל בחייו ("A Million Miles Away"). יסמין מתגלה על ידי השלטונות ונלקחת בחזרה לארמון. אלאדין נאסר, וכאשר ג'אפר מגלה זאת הוא מוביל אותו אל מערת הקסמים ("Diamond in the Rough"). אסיר תודה על שהציל את חייו, אלאדין נעתר לבקשתו של ג'אפר להיכנס אל תוך המערה, ולהביא מנורת שמן לג'אפר, ולא לגעת בשום דבר אחר.
בתוך המערה, אלאדין נדהם לגלות אוצר קבור, והוא מנסה לקחת כמה מטבעות זהב יחד עם המנורה. בשל כך, כניסת המערה נסגרת במפתיע ולוכדת את אלאדין בפנים. אלאדין משפשף את המנורה (על מנת להשתמש בה ולהאיר את המערה החשוכה), ולהפתעתו - הוא משחרר מתוכה ג'יני קסום המציע להגשים עבורו שלוש משאלות. בתחילה, אלאדין מביע חוסר אמון, מה שגורם לג'יני להציג בפניו את כוחותיו ("Friend Like Me"). לאחר מכן, הג'יני מגלה את מגבלות כוחותיו: הוא איננו יכול להגשים משאלות הכוללות רצח, רומנטיקה, תחיית מתים או משאלה למשאלות נוספות. אלאדין מערים על הג'יני, וגורם לו לחלצו מהמערה מבלי להביע משאלה. הג'יני מבקש מאלאדין שיביע משאלה שהג'יני ישוחרר לחופשי, שכן הוא שבוי במנורת הקסמים. אלאדין מבטיח לג'יני שישחרר אותו במשאלתו האחרונה, ועבור משאלתו הראשונה - הוא מבקש מהג'יני שיהפוך אותו לנסיך, על מנת שיוכל לחזר אחר הנסיכה יסמין ("Act One Finale").
עלילה > מערכה שנייה

תהלוכה גדולה עוברת ברחובות אגרבא, בראשה צועדים הג'יני, בבקק, עומר וקאסים. הם מכריזים על בואו של "הנסיך עלי מעבאבה" ("Prince Ali"). בהגיעו לארמון, אלאדין, מחופש לנסיך עלי, מביע בפני הסולטאן את רצונו להינשא ליסמין. יסמין שומעת את השיחה וחושבת שעלי הוא סתם עוד נסיך רדוד. ג'אפר, שחושד בעלי, מספר לו את מיקומו של חדר השינה של יסמין, מבלי להזכיר כי בהתאם לחוק באגרבא, אסור על הנסיכה לשהות בנוכחות מחזריה ללא פיקוח. אלאדין מחזר אחר יסמין ולוקח אותה למסע קסום על שטיח מעופף שסיפק לו הג'יני ("A Whole New World"). עם שובם, יסמין חושפת את זהותו האמיתית של אלאדין - הצעיר אותו פגשה בשוק. אלאדין משקר לה, ואומר לה שהוא באמת נסיך, שפשוט אוהב להתלבש כאדם פשוט כדי לחמוק מהלחצים של חיי הארמון, כפי שיסמין עשתה בעצמה. יסמין רואה שאלאדין איננו שטחי כפי שחשבה בתחילה, ומנשקת אותו ללילה טוב. לאחר שהם נפרדים, אלאדין נעצר על ידי ג'אפר בגין כניסתו לחדר המגורים של יסמין ללא פיקוח. כאשר הדבר נודע לחבריו, בבקק, עומאר וקאסים מסתערים על הארמון על מנת להציל את אלאדין ("High Adventure"), אך הם נלכדים ומושלכים אל הצינוק. אלאדין משתמש במשאלתו השנייה על מנת לשחררם ("Somebody's Got Your Back").
הסולטאן מברך את אלאדין ונותן לו את ברכתו להתחתן עם יסמין, ומכאן שאלאדין עצמו יירש את כס המלוכה כסולטאן החדש יום אחד. מחשש מהאחריות הגדולה הצפויה ליפול על כתפיו, אלאדין אומר לג'יני שהוא עומד לשמור את המשאלה השלישית שלו ליום שיצטרך אותה, במקום להשתמש בה כדי לשחרר את ג'יני כמו שהבטיח. הג'יני הנסער חוזר אל המנורה שלו ומסרב לדבר עם אלאדין, אשר מקונן על מצבו ("Proud of Your Boy"). בינתיים, ג'אפר ויאגו מצליחים לגנוב את המנורה מאלאדין.
כאשר הסולטאן מודיע לציבור כי יסמין תינשא לנסיך עלי ("Prince Ali (Sultan Reprise)"), ג'אפר מופיע במפתיע וחושף את זהותו האמיתית של אלאדין (Prince Ali (Jafar Reprise)). הג'יני מגיע, יחד עם יסמין אזוקה בשלשלאות, ואומר לאלאדין כי ג'אפר הוא כעת אדונו, ומשאלתו הראשונה הייתה להפוך את יסמין לאסירה שלו. ג'אפר משתמש במשאלה השנייה שלו על מנת להכתיר עצמו לסולטאן, והג'יני מגשים את המשאלה הזו בחוסר רצון. אלאדין נזכר במה שהג'יני סיפר לו קודם לכן - על המגבלות לכוחותיו. אלאדין משכנע את ג'אפר לבקש להפוך בעצמו לג'יני, על מנת שיהיו לו כוחות משל עצמו. כאשר הג'יני מגשים את משאלתו של ג'אפר - ג'אפר נשאב אל תוך מנורת קסמים משל עצמו, ונכלא בה לעד.
אלאדין משתמש במשאלה השלישית והאחרונה שלו, ומבקש לשחרר לחופשי את הג'יני מהמנורה. אלאדין מתוודה בפני יסמין שהוא אוהב אותה, וכי אינו יכול להעמיד פנים שהוא מישהו שהוא לא. משהוא רואה את האצילות של אלאדין, מחליט הסולטאן לבטל את החוק המחייב את יסמין לשאת נסיך, ומודיע שמעתה הנסיכה יכולה להתחתן עם מי שהיא רוצה. בבקק, עומר וקאסים הופכים להיות יועצים מלכותיים, בעוד יאגו נעצר. אלאדין ויסמין נישאים, והג'יני מתכונן לצאת לחופשה. סוף טוב הכל טוב: אלאדין ויסמין עולים על השטיח המעופף ועפים יחד ("Finale Ultimo").
הבדלים בין המחזמר לסרט

הג'יני מחליף את הרוכל כמספר בפרולוג של המחזמר, והרוכל אינו מופיע.
אבו הקוף וראג'ה הטיגריס אינם מופיעים במחזמר.
את ראג'ה הטיגריס מחליפות שלוש שפחות, המשרתות את יסמין ומעניקות לה עצות.
יאגו הופך מתוכי לבן אדם. לאחר תבוסתו של ג'אפר, יאגו נעצר, במקום להיגרר אחרי ג'אפר לתוך המנורה, לאחר שג'אפר מביע משאלה להפוך לג'יני בעצמו.
הדובר של ג'אפר, גאזים, לא מופיע במחזמר.
לאלאדין יש שלושה חברים - באבקק, עומר וקאסים. כמו כן, הוא מופיע בסצנה נוספת בה הוא נזכר באמו ומבצע שיר שנכתב במקור עבור הסרט אך לבסוף נחתך ממנו.
הג'יני מחקה את קאב קאלוויי, במקום לעשות מחוות רבות לתרבות הפופולרית כפי שעשה רובין ויליאמס בסרט.
אלאדין משתמש במשאלתו השנייה כדי לצאת לחופשי, יחד עם חבריו, במקום להינצל מטביעה כפי שהוצג בסרט.
במחזמר, משאלותיו של ג'אפר הן: (א) להחזיק את יסמין במאסר; (ב) להפוך סולטאן. לעומת הסרט, בו משאלותיו היו: (א) להפוך לסולטאן; (ב) להפוך למכשף רב עוצמה.
הסיקוונס, בו ג'אפר מגרש את אלאדין אל השממה, משם הוא ניצל בעזרת מרבד הקסמים, לא נכלל במחזמר.
דמויות ושחקנים

| הדמות | צוות ברודוויי המקורי | סיבוב ההופעות הראשון בארצות הברית | צוות לונדון המקורי | צוות אוסטרליה המקורי |
| --- | --- | --- | --- | --- |
| אלאדין | אדם ג'ייקובס | אדם ג'ייקובס | דין-ג'ון וילסון | איינסליי מלהאם |
| יסמין | קורטני ריד | איזבל מק'קלה | ג'ייד איוון | אריאל ג'קובס |
| ג'יני | ג'יימס מונרו איגלהארט | אנתוני מרפי | טרבור דיון ניקול | מיכאל ג'יימס סקוט |
| ג'אפר | ג'ונת'ן פרימן | ג'ונת'ן וויר | דון גלאגר | אדם מרפי |
| באבקק | בריאן גונזלס | זכרי בנקל | נייתן עמזי | טרוי סוזמן |
| קאסם | ברנדון או'ניל | מייק לונגו | סטיפן רחמן-יוז | אדם ג'ון פיורנטינו |
| עומר | ג'ונתן שוורץ | פיליפה ארויו | רצ'יד סביטרי | רוברט טריפוליני |
| הסולטן | קליפטון דייוויס | ג'יי.סי. מונטגומרי | אירווין איקבל | ג'ורג' הנארה |
| יאגו | דון דריל ריברה | רג'י דה ליאון | פיטר האווי | אלג'ין אבלה |
שירים > מערכה ראשונה

| מס' | שם השיר | ביצוע |
| --- | --- | --- |
| 1 | אוברטורה | תזמורת |
| 2 | ‏Arabian Nights‏ | ג'יני, הלהקה |
| 3 | ‏One Jump Ahead‏ | אלאדין, הלהקה |
| 4 | ‏One Jump Ahead (Reprise)‏ | אלאדין |
| 5 | ‏Proud of Your Boy‏ | אלאדין |
| 6 | ‏These Palace Walls‏ | יסמין, בנות הלהקה |
| 7 | ‏Babkak, Omar, Aladdin, Kassim‏ | באבקק, עומר, אלאדין, קאסם, יסמין, הלהקה |
| 8 | ‏A Million Miles Away‏ | אלאדין, יסמין |
| 9 | ‏Diamond in the Rough‏ | ג'אפר, יאגו, אלאדין |
| 10 | ‏Friend Like Me‏ | ג'יני, אלאדין, הלהקה |
| 11 | ‏Act One Finale (Friend Like Me (Reprise)/Proud of Your Boy (Reprise I))‏ | ג'יני, אלאדין |
שירים > מערכה שנייה

| מס' | שם השיר | ביצוע |
| --- | --- | --- |
| 1 | ‏Prince Ali‏ | ג'יני, באבקק, עומר, אלאדין, קאסם, הלהקה |
| 2 | ‏A Whole New World‏ | אלאדין, יסמין |
| 3 | ‏High Adventure‏ | באבקק, עומר, קאסם, הלהקה |
| 4 | ‏Somebody's Got Your Back‏ | אלאדין, ג'יני, באבקק, עומר, קאסם |
| 5 | ‏Proud of Your Boy (Reprise II)‏ | אלאדין |
| 6 | ‏Prince Ali (Sultan Reprise)‏ | הסולטן, הלהקה |
| 7 | ‏Prince Ali (Jafar Reprise)‏ | ג'אפר |
| 8 | ‏Finale Ultimo ("Arabian Nights (Reprise)" / "A Whole New World (Reprise)")‏ | הלהקה |
| 9 | ‏Bows ("Friend Like Me (Reprise II)")‏ | הלהקה |
תגובות וביקורות

ההפקה המקורית בברודוויי זכתה לביקורות מעורבות מצד מבקרי התיאטרון. מארק קנדי (Associated Press) העניק להפקה ביקורת נלהבת, וכתב: "זה מלא חיים ... מושר טוב ... ומתוק כפי שהפקות התיאטרון של דיסני מצליחות להיות בצורה טובה כל כך, אגדה סכרינית לילדים, המשלבת שנינויות עבור הוריהם". אליסה גארדנר (USA Today) העניקה למופע 3.5 כוכבים מתוך 4, וכתבה כי ההפקה האחרונה של דיסני עומדת בסטנדרטים גבוהים, כך שהיא "תפתיע את הצופים שמגיעים כמלווים [של ילדיהם] או תגרום להם לחוות מחדש את ילדותם". תום גריאר (אנטרטיינמנט ויקלי) העניק להצגה ציון "B" וכתב כי "בסך הכל, זהו אחד ממחזות-הזמר הטובים יותר של דיסני, הכולל קטעים מוזיקליים מרהיבים, עם הכוריאוגרפיה המלהיבה של קייסי ניקולו, התפאורה המשוכללת של בוב קראולי והתלבושות הנוצצות של גרג ברנס".
טרי טחוט (וול סטריט ג'ורנל) שיבח את הופעתו של איגלהרט, בייחוד בשיר "Friend Like Me", אבל כתב :"הצרה היא ששום דבר אחר במערכה הראשונה לא יכול להשתווה לו. אדם ג'ייקובס וקורטני ריד, שמשחקים את אלאדין ואת הנסיכה שלו, הם יפים אבל תפלים, והמחזמר לא מתחיל להתרומם שוב עד לאחר המסע על השטיח המעופף, אשר מגיע רק לאחר ההפסקה, והוא הדבר הכי מבריק שהכה את ברודוויי מאז המכונית המעופפת במחזמר "צ'יטי צ'יטי בנג בנג". מאותו רגע, אלאדין הופך לכיף". צ'ארלס אישרווד (ניו יורק טיימס) היה חיובי בעיקר בסקירתו, וכתב כי "העיבוד האחרון למחזמר מסרט קולנוע פופולרי של דיסני ... עלה על ציפיותיי הנמוכות. לאלאדין יש רוח מדבקת ומתקתקות עדינה. שלא לדבר על די והותר נצנצים ופאייטים שמספיקים לעונה שלמה של "המירוץ לדראג של רו פול". מרילין סטאסיו (וראייטי) מתחה ביקורת שלילית על המופע, וכתבה כי "מסע הקסם הוא קסום, מערת הפלאים נפלאה, כן, תשמעו את המנגינות שאהבתם בסרט מ-1992. אבל הרעיון שאלאדין מחייה מחדש את רוחו של הווארד אשמן המנוח, מי שהיה ההשראה המקורית לסרט ותרם את רוב הטקסטים החכמים שלו, זו פשוט בדיחה. שיחזור עבודתו של אדם, בלי לכבד את רגישותו האמנותית, אינו מחווה כלל".
פרסים ומועמדויות > ההפקה המקורית בברודוויי

| שנה | טקס הפרס | קטגוריה | מועמד/ים | תוצאה |
| --- | --- | --- | --- | --- |
| 2014 | פרס טוני | המחזמר הטוב ביותר | המחזמר הטוב ביותר | מועמדות |
| 2014 | פרס טוני | המחזה הטוב ביותר עבור מחזמר | צ'אד בגוולין | מועמדות |
| 2014 | פרס טוני | הלחן הטוב ביותר | אלן מנקן, הווארד אשמן, טים רייס וצ'אד בגוולין | מועמדות |
| 2014 | פרס טוני | השחקן הטוב ביותר במחזמר | ג'יימס מונרו איגלהארט | זכייה |
| 2014 | פרס טוני | הכוריאוגרפיה הטובה ביותר | קייסי ניקולו | מועמדות |
| 2014 | Drama Desk Award | המחזמר הטוב ביותר | המחזמר הטוב ביותר | מועמדות |
| 2014 | Drama Desk Award | המחזה הטוב ביותר עבור מחזמר | צ'אד בגוולין | מועמדות |
| 2014 | Drama Desk Award | הלחן הטוב ביותר | אלן מנקן | מועמדות |
| 2014 | Drama Desk Award | מילות שירים הטובות ביותר | הווארד אשמן, טים רייס וצ'אד בגוולין | מועמדות |
| 2014 | Drama Desk Award | השחקן הראשי הטוב ביותר במחזמר | אדם ג'ייקובס | מועמדות |
| 2014 | Drama Desk Award | השחקן הטוב ביותר במחזמר | ג'יימס מונרו איגלהארט | זכייה |
| 2014 | Drama Desk Award | הכוריאוגרפיה הטובה ביותר | קייסי ניקולו | מועמדות |
| 2014 | Broadway.com Audience Choice Awards | תגלית השנה (שחקנית) | קורטני ריד | זכייה |
| 2014 | Outer Critics Circle Award | המחזה הטוב ביותר עבור מחזמר | המחזה הטוב ביותר עבור מחזמר | מועמדות |
| 2014 | Outer Critics Circle Award | הכוריאוגרפיה הטובה ביותר | קייסי ניקולו | מועמדות |
| 2014 | Outer Critics Circle Award | עיצוב התלבושות הטוב ביותר | גרג ברנס | מועמדות |
| 2014 | Outer Critics Circle Award | השחקן הטוב ביותר במחזמר | ג'יימס מונרו איגלהארט | מועמדות |
| 2014 | Outer Critics Circle Award | עיצוב התאורה הטוב ביותר | נטשה כץ | מועמדות |
| 2014 | Outer Critics Circle Award | המחזמר החדש בברודוויי הטוב ביותר | המחזמר החדש בברודוויי הטוב ביותר | מועמדות |
| 2014 | Outer Critics Circle Award | הלחן המקורי הטוב ביותר | הלחן המקורי הטוב ביותר | מועמדות |
| 2014 | Outer Critics Circle Award | עיצוב התפאורה הטוב ביותר | בוב קראולי | מועמדות |
| 2015 | פרס גראמי | האלבום הטוב ביותר עבור מחזמר | ג'יימס מונרו איגלהארט, אדם ג'ייקובס וקורטני ריד (המבצעים העיקריים); פרנק פליפטי, מייקל קוסרין, אלן מנקן וכריס מאונטן (מפיקים) | מועמדות |
| 2017 | Theater Fans' Choice Awards | ההפקה הוותיקה הטובה ביותר | ההפקה הוותיקה הטובה ביותר | מועמדות |
| 2017 | Theater Fans' Choice Awards | סיבוב ההופעות הטוב ביותר | סיבוב ההופעות הטוב ביותר | מועמדות |
פרסים ומועמדויות > ההפקה המקורית בלונדון

| שנה | טקס הפרס | קטגוריה | מועמד/ים | תוצאה |
| --- | --- | --- | --- | --- |
| 2017 | WhatsOnStage Awards | המחזמר החדש הטוב ביותר | המחזמר החדש הטוב ביותר | מועמדות |
| 2017 | WhatsOnStage Awards | שחקן המשנה הטוב ביותר במחזמר | טרבור דיון ניקולס | זכייה |
| 2017 | WhatsOnStage Awards | הבמאי הטוב ביותר | קייסי ניקולו | מועמדות |
| 2017 | WhatsOnStage Awards | הכוריאוגרפיה הטובה ביותר | קייסי ניקולו | מועמדות |
| 2017 | WhatsOnStage Awards | עיצוב התלבושות הטוב ביותר | גרג בארנס | זכייה |
| 2017 | WhatsOnStage Awards | עיצוב התפאורה הטוב ביותר | בוב קראוולי | מועמדות |
| 2017 | WhatsOnStage Awards | עיצוב התאורה הטוב ביותר | נטשה קאץ | מועמדות |
| 2017 | פרס לורנס אוליבייה | עיצוב התפאורה הטוב ביותר | בוב קראוולי | מועמדות |
| 2017 | The Mousetrap Awards | עיצוב התפאורה הטוב ביותר | בוב קראוולי | זכייה |
| 2017 | The Mousetrap Awards | המחזמר החדש הטוב ביותר | המחזמר החדש הטוב ביותר | מועמדות |
פרסים ומועמדויות > ההפקה המקורית באוסטרליה

| השנה | טקס הפרס | קטגוריה | מועמד/ים | תוצאה |
| --- | --- | --- | --- | --- |
| 2017 | Glugs Theatrical Awards | המחזמר הטוב ביותר | המחזמר הטוב ביותר | זכייה |
| 2017 | Glugs Theatrical Awards | השחקן הטוב ביותר במחזמר | מיכאל ג'יימס סקוט | מועמדות |
| 2017 | Glugs Theatrical Awards | השחקן הטוב ביותר במחזמר | איינסליי מלהאם | מועמדות |
| 2017 | Glugs Theatrical Awards | הופעת הבכורה הטובה ביותר | איינסליי מלהאם | זכייה |
| 2017 | Helpmann Awards | המחזמר הטוב ביותר | המחזמר הטוב ביותר | מועמדות |
| 2017 | Helpmann Awards | הכוריאוגרפיה הטובה ביותר עבור מחזמר | קייסי ניקולו | מועמדות |
| 2017 | Helpmann Awards | הבימוי הטוב ביותר עבור מחזמר | קייסי ניקולו | מועמדות |
| 2017 | Helpmann Awards | השחקן הטוב ביותר במחזמר | איינסליי מלהאם | מועמדות |
| 2017 | Helpmann Awards | שחקן המשנה הטוב ביותר במחזמר | מיכאל ג'יימס סקוט | זכייה |
| 2017 | Helpmann Awards | עיצוב התפאורה הטוב ביותר | בוב קראוולי | מועמדות |
| 2017 | Helpmann Awards | עיצוב התלבושות הטוב ביותר | גרג בארנס | זכייה |